
VENDIM
Nr. 704, datë 30.10.2019

PËR NJË SHTESË FONDI NË BUXHETIN E VITIT 2019, MIRATUAR PËR MINISTRINË E MBROJTJES DHE MINISTRINË E TURIZMIT DHE MJEDISIT PËR RIKONSTRUKSIONIN DHE RINDËRTIMIN E BANESAVE TË PREKURA NGA TËRMETI NË DATAT 21.9.2019 DHE 26.11.2019, NË QARQET TIRANË, DURRËS DHE LEZHË, SI EDHE PËR PËRBALLIMIN E SHPENZIMEVE TË AKOMODIMIT TË PËRKOHSHËM TË TË DËMTUARVE 
(ndryshuar me VKM nr. 811, datë 13.12.2019)

Në mbështetje të nenit 100 të Kushtetutës, të neneve 5 e 45, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, të ligjit nr. 9643, datë 20.11.2006, “Për prokurimin publik”, të ndryshuar, dhe të nenit 13, të ligjit nr. 99/2018, “Për buxhetin e vitit 2019”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Nga fondi rezervë i buxhetit të shtetit, i miratuar për vitin 2019, akordohen fondet si më poshtë:
a) Ministrisë së Mbrojtjes, në buxhetin e miratuar për vitin 2019, në programin buxhetor “Emergjencat civile” 10910, i shtohet fondi prej 200 000 000 (dyqind milionë) lekësh, për rikonstruksionin dhe rindërtimin e shtëpive të dëmtuara në qarqet Tiranë, Durrës dhe Lezhë.
b) Ministrisë së Turizmit dhe Mjedisit, në buxhetin e miratuar për vitin 2019, në programin buxhetor “Zhvillimi i turizmit” 04760, për institucionin Agjencia Kombëtare e Bregdetit, i shtohet fondi prej 270 000 000 (dyqind e shtatëdhjetë milionë) lekësh, për akomodimin e përkohshëm të të dëmtuarve në qarqet Durrës, Tiranë dhe Lezhë.
2. Ministria e Mbrojtjes caktohet organi përgjegjës për përdorimin e fondeve për rikonstruksionin dhe rindërtimin e shtëpive të dëmtuara nga tërmeti, në qarqet Tiranë, Durrës dhe Lezhë, sipas procedurave të prokurimit publik. 
3. Të gjitha fondet në programin buxhetor “Emergjencat Civile” 10910, për vitin 2019, do të përdoren për qëllimin e parashikuar në shkronjën “a”, të pikës 1, të këtij vendimi. 
4. Ngarkohen Ministria e Mbrojtjes, Ministria e Financave dhe Ekonomisë, Ministria e Turizmit dhe Mjedisit dhe Agjencia Kombëtare e Bregdetit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR

